Cristina Sanchez defensa una tesi doctoral sobre el discurs de la felicitat en el context de crisi econòmica
El dimarts 21 de gener de 2020, Cristina Sanchez-Sanchez, investigadora del grup MEDIUM, va defensar la tesi titulada “La felicidad como problema y solución políticos. Análisis sobre lo socialmente deseable a través de las medidas de bienestar de gobiernos e instituciones internacionales y de los spots electorales españoles de antes y después de la crisis económica de 2008”, dirigida pel Dr. Xavier Ruiz-Collantes i el Dr. Miquel Rodrigo. El tribunal estava format per la Dra. Mercè Oliva (Universitat Pompeu Fabra) com a Presidenta, la Dra. Arantxa Capdevila (Universitat Rovira i Virgili) com a Secretària i el Dr. Edgar Cabanas (Universidad Camilo José Cela).
Cristina Sánchez va iniciar la seva defensa explicant com li va sorgir la idea d’estudiar el discurs de la felicitat en l’àmbit comunicatiu, i és que trobava que la idea de “felicitat” era recurrent en revistes, en publicitat, i que aquest discurs estava emmarcat en un context socioeconòmic molt específic arran de la crisi econòmica que va esclatar el 2008. A més, Sánchez considera que el discurs de la felicitat ha fet un ressorgiment i s’ha abordat des de l’economia i la psicologia, passant a formar part de l’opinió pública. Amb tot, la ja Doctora es preguntava quina relació té el discurs de la felicitat en un context de crisi econòmica. Per respondre aquesta pregunta, es va plantejar estudiar els índexs i les mesures de felicitat en l’àmbit polític i analitzar els discursos electorals de diverses formacions polítiques espanyoles.
La metodologia emprada consta, per una banda, del scoping review, que consisteix en fer una revisió de la literatura científica sobre el concepte, en aquest cas la felicitat en l’àmbit comunicatiu de més de 166 articles. D’altra banda, també fa una anàlisi de contingut basat en la teoria fonamentada o grounded theory i, finalment, una anàlisi semiòtica narrativa pels espots electorals de les principals formacions espanyoles, des de 1993 i fins el 2016. Alguns dels resultats que va destacar Cristina Sanchez són que les dimensions que s’identifiquen en la revisió literària (basades en la felicitat, el benestar i la qualitat de vida) apareixen en gairebé tots els discursos electorals. A més, es transmet la idea que el govern és una institució fonamental pel bon funcionament del sistema. També va explicar que amb el context de la crisi econòmica apareixen més narratives, cosa que indica el moment socialment convuls i la necessitat de crear relats específics pel context per part dels partits polítics.
Sánchez va rebre felicitacions per part dels membres del tribunal i els directors de la tesi, obtenint la qualificació d’Excel·lent amb menció Cum Laude.